
			Prolog

			Isabelle trådte inn i den høysåteformede steinhytta på stranden, rett fra jobb med en pose full av varer. Gulvet var feid rent som vanlig, og det gamle vinduet, som stammet fra en gammel seilbåt, var åpent. En stripe røyk drev dovent opp 
fra skorsteinen. Det eneste som tydet på at noe var galt, var at bestefaren lå, fullt påkledd, som om han hadde trengt en lur. Sengebrisken var så vidt bred nok til å romme skuldrene hans, og Isabelles mor hadde myket den opp med puter og tepper. På bordet, som var akkurat stort nok til at to personer 
kunne spise ved det, sto to innrammede fotografier. Det ene var fra morens bryllup, det andre var av Isabelle som barn, der hun satt i sanden og ordnet skjell. Hun gikk frem for å sjekke at han virkelig var død, men alt ved ham tydet på at han hadde gått bort. Ansiktet var blekt, leppene grå, øynene og munnen litt åpen. Og han hadde ikke sprunget opp og ropt: «Velkommen, barn!», slik han hadde gjort så lenge hun kunne huske, selv når hun kom med sin egen datter Margaret, eller barnebarnet Lottie.

			Hun skjøv på plass steinen han brukte for å holde døren åpen, og kjente på det halvfulle kruset hans. Det hadde vært en gave fra henne for mange år siden, men nå var teen kald. Hun tok hånden hans, forsiktig, for hun hadde aldri rørt ved en død person før. Fingrene hans var også kalde, men ikke mer enn vanlig for en mann som levde nesten i det fri, året rundt, midt imot Atlanterhavets vinder og stormer. Hun kysset hånden hans og la den langsmed kroppen.

			«Ha det, paps», hvisket hun idet hun innså at hun måtte fortelle det til moren og faren sin nå, og at hun aldri ville få se ham igjen.

			NÅTID, 16. MARS

			Charlotte Kingston lente seg mot fergevinduet, sånn at de mørke krøllene ble liggende mykt mellom pannen og glasset.

			Hun husket dette fra barndommen. Hvordan skipet løftet seg for hver bølge, følelsen av å nesten lette idet det sank, klirringen og skramlingen fra nedre dekk. Til og med lukten av salt og eksos gjorde henne lykkeligere, og hun husket hvor spennende det hadde vært å reise fra Bath for å besøke bestemor Isabelle på øya Morwen. Men oppholdene var som regel skuffende, for de var utenfor sommersesongen og fylt 
av konstant vind, tåke og regn som blåste inn fra havet. Bestemorens hus var for lite, så de hadde pleid å leie en av de fuktige hyttene som sto på rekke et stykke opp fra havet. Køyesengen hun måtte dele med søsteren, var smal og hard, og hun endte alltid med å fryse mot ytterveggen. Rommet var så lite at hun kunne gå fra den øverste køya og ut i vinduskarmen, og videre ned på gresstuene utenfor.

			Men denne gangen ble det annerledes. Hun hadde ikke vært på øya på femten år, ikke siden bestemorens begravelse i den gamle kirken ved kaien. Den gangen hadde hun holdt hånden til en yngre Zach, den umåtelig glamorøse og intelligente kjæresten hennes fra universitetet. De hadde vært tjue år, så forferdelig unge, og overbevist om at de var sjelevenner som skulle være sammen for alltid. Hun kjente et trykk i brystet ved tanken på ham, og lukket øynene et øyeblikk. Zach.

			Havet fortsatte å utfordre båten med sine grågrønne bølger, og noen av passasjerene så allerede ut til å mistrives. Telefonen hennes pep igjen – antagelig hadde den fått dekning et øyeblikk. Hun kikket ut av vinduet, som var dekket av saltkrystaller, og så den første av de små øyene i det fjerne. Det var som om den svevde over vannet. Hun lyttet til beskjeden på telefonsvareren: «Ring meg. Vi må snakke om det. Det er ikke over.» Zach var gråtkvalt i stemmen, og hun kunne se det forpinte ansiktet hans for seg mens han snakket.

			Hun lukket øynene og skjøv vekk denne siste i rekken av følelsesladde beskjeder. Kanskje han hadde slått opp med Flower eller Willow, eller hva hun nå het. Charlotte visste at han hadde møtt den tatoverte fristerinnen med batikkmønstrete klær på en surfekonkurranse på Cocoa Beach i Florida, og selv om hun prøvde å være kynisk, var sannheten at Zach ikke var en hjerteløs skjørtejeger. Hun visste at han fortsatt elsket henne, men han hadde sannsynligvis også elsket den jenta.

			Hun vendte oppmerksomheten tilbake til mappen i skinnvesken, et stykke arvegods fra bestemor Isabelle, som var blitt mykere etter flere tiårs bruk. Oppdraget fra de lokale utdanningsmyndighetene var enkelt: Hun skulle gjøre alle nødvendige vurderinger for å se om skolen var levedyktig. Hvis ikke ville den bli stengt etter sommerferien. Timingen var perfekt, et prosjekt som førte henne til helt andre omgivelser mens hun tilpasset seg livet uten Zach, etter femten år med ham ved sin side. Hun lukket mappen og stirret ut over Atlanterhavet. Himmelens gråfarge var bare bitte litt lysere enn vannets, noe som sto godt til humøret hennes. Et nytt liv, tid for seg selv i sin egen lærerbolig på Morwen. Deretter tilbake til den virkelige verden for å finne et nytt hjem og ta fatt på sin nye stilling som skoleinspektør.

			Hun fikk første glimt av den store øya, St. Brannock’s, som en lav skygge i horisonten. Synet ga henne fortsatt gysninger av forventning. Eller kanskje var hun bare kald uten Zachs varme hånd i sin.

			Kanskje kom hun aldri til å bli varm igjen.

		

	
		
			2

			APRIL 1940

			«Jenofeve! Kom hit med vognen», sa madame Boiteux og løftet en flettet kurv opp på setet. «Marc, sett deg ned, du står i veien for alle.»

			Jenofeve, som hjemme ble kalt Jenny, trillet barnevognen inn i hjørnet av fergesalongen og satte på bremsen. Adela på åtte måneder satt oppreist på putene og var sikret med sele, mens sju år gamle Marc satt på enden av vognen. Jenny smilte ned mot ham.

			Hun rakte en leke til Adela. «Sitt stille nå, vennen min. Når skipet forlater kaien, kan du se ut av vinduet.» Hun snudde seg mot madame Boiteux. «Alle koffertene er sikret, og tante Hélène og kokka kan gå opp på dekk, for … ja, det ser ut til å bli en frisk overfart, og de er ikke så sjøvante.» Hun senket stemmen. «Tyskerne har omringet Paris, madame. Jeg overhørte en annen passasjer.»

			«Da tar det ikke lang tid før de kommer til Bretagne og Rennes.» Madame snøftet, så ut av det saltflekkede vinduet og tørket en tåre med en hanskekledd hånd. «Vi var i Paris i fjor», sa hun. «Like før du kom til oss, Jenofeve. Jeg lurer på hvor mange av galleriene og restaurantene som overlever invasjonen.»

			«De kommer til å overgi seg, madame, for å redde byen», sa Jennys tante Hélène og gikk frem for å sette seg ved siden av madame Boiteux. Hun presset et lommetørkle mot leppene et øyeblikk. «Men hvis Bretagne stemmer for å overgi seg, har vi god avstand til krigen på Ushant.»

			Øya lå tretti kilometer fra Bretagnes vestligste punkt. Villaen der var et fredelig sommersted for familien Boiteux. Jenny kjente Ushant godt; faren hennes hadde vokst opp der, og det var havnen han seilte ut fra som fisker. Det var der familien Boiteux hadde ansatt henne som guvernante for å lære barna bretonsk og følge opp utdanningen deres til de var gamle nok til å gå på skole. Hun hadde blitt anbefalt av sin tante, Hélène, familiens husholderske. Selv om hun hadde vokst opp på Morwen, en av øyene utenfor Cornwall, hadde hun bretonsk som morsmål og et ønske om å jobbe i Frankrike.

			«Tyskerne kommer ikke helt hit, det er jeg sikker på.» Madame glattet kjolen over knærne. Hun hadde vært nødt til å la mange av silkekjolene og pelsene bli igjen i Rennes, og håpet at huset ikke ville bli invadert av de tyske troppene. Maître Boiteux var en av byens fremste advokater, og Jenny fryktet at de kunne komme til å rekvirere familiens hjem. «Maître Boiteux vil snart kunne komme etter.»

			Skipet rullet litt da det seilte ut av havnen, og Adela jumpet opprømt i barnevognen. Marc var blek og storøyd. Jenny tok hånden hans.

			«Er det trygt?» hvisket han hest.

			«Dette er ganske snilt vær til denne overfarten å være», sa hun. «Skipet kommer til å heve og senke seg, som en hest, og ta oss med ut til øya», sa hun. «Vi skal ri hele veien.»

			Barnepiken Lisette satt ved siden av den lille gutten. Hun ga ham et drops fra lommen. «Dette hjelper», sa hun. «Til du blir vant til bevegelsene.» Tjenestepiken lente seg tilbake på trebenken og dyttet det lyse håret innunder hatten. «Det tar bare noen timer», sa hun. «Jeg har aldri tatt ferge før. Du må vise meg ting du ser gjennom vinduet. Alle fyrtårnene, for eksempel.»

			«Det er mange fyrtårn på øya», sa Marc. «Phare du Créac’h er det største i verden. Eller det som lyser sterkest, jeg husker ikke helt.»

			«Han var så mye yngre da vi var her sist», sa madame. «Da reiste vi selvfølgelig på første klasse.» Hun hørtes litt opprørt ut. «Men det var ikke ledig der nå.»

			Jenny møtte Lisettes blikk og smilte litt. Madame reiste alltid på første klasse, mens tjenestefolkene og barna som regel nøyde seg med deuxième classe.

			«Ja, det stemmer», sa Jenny og la armen rundt den lille gutten. Hun foreslo at han skulle bli med kokka opp på dekk, en idé som raskt ble fulgt opp da han begynte å lage merkelige brekningslyder. Tanten hennes tok ham med seg, sammen med en varm jakke.

			«Det blir ikke like komfortabelt som huset i Rennes, med bare halvparten så mange ansatte», sa madame og bøyde seg frem for å gi lille Adela en kavring.

			Resten av tjenerne, inkludert hovmesteren, var blitt igjen i Rennes. Jenny trakk ganseyen – en tykk genser typisk for 
øyene i området – over kjolen og lente seg tilbake for å 
underholde Adela. Moren hadde brukt garn i samme nyanse som Jennys hår da hun strikket den, en dyp honningfarge, og genseren luktet av røyken fra komfyren og av hjemmet hennes på Morwen.

			NÅTID, 16. MARS

			Charlotte sto på kaien på St. Brannock’s og ventet på båten som skulle ta henne til Morwen. Et informasjonskart viste alle de seks bebodde øyene og hundrevis av ubebodde klipper og holmer i øygruppen. Et fargerikt skilt pekte sørover, ut mot havet: «Vennskapsøy med Ushant».

			Hun forsøkte å huske hvor Ushant lå da en liten båt kom putrende, og en ung kvinne hoppet i land og fortøyde den.

			«Venter du på fergen?» ropte hun og skjøv de mørke krøllene bakover med den ene hånden. «I så fall er det meg.» Hun lente seg frem og rakte henne en brun hånd. «Corinne Ellis, styrmann. Eller, styrkvinne, i hvert fall.»

			«Charlotte Kingston», sa Charlotte og grep Corinnes hånd. «Men dette kan vel ikke være fergen?»

			«Sommerfergen får sin årlige lakkering og overhaling. Men ikke vær redd, denne er helt trygg.»

			Corinne bar bagasjen om bord og støttet Charlotte da hun kløv opp i båten. «St. Petroc’s, St. Piran’s, West Island eller Morwen?» spurte hun muntert.

			«Morwen, er du snill.» Charlotte holdt bankkortet sitt over en kortmaskin.

			«Jeg antar at du er den nye læreren? Gudskjelov, forresten – vi har ikke hatt noen på flere måneder.»

			«Jeg er ikke akkurat …» begynte Charlotte, men situasjonen var komplisert, for ikke å snakke om konfidensiell. «Ja, jeg er lærer. Men jeg skal bare hjelpe til.»

			Corinne løsnet fortøyningen og startet båten, som putret bort fra kaien.

			«Skal du bo i lærerboligen?» sa hun og satte en lue på hodet mot de første regndråpene.

			«Ja.» Charlotte så ut over vannet, som lå tilslørt av regn. Hun skulle ønske jakken var varmere.

			«Det er et skakt, lite hus», sa Corinne og svingte båten bort fra øya, utenom en stor bøye. «Det har ikke bodd noen i det på mange år. Patience Ellis var lærer der, og hun bodde i det fra femtitallet av. Vi har hatt andre lærere, men de har for det meste bodd i landsbyen.»

			Hun styrte rundt en bøye til og satte opp farten.

			«De sa at det skulle stå klart til meg.» Charlotte begynte å fryse enda mer da vinden pisket opp sjøsprøyt.

			«Det kan settes i stand, men det er ikke beboelig ennå. Men du kan bo på hotellet. Eller på puben, nå som den er gjenåpnet? Der er det nydelig, men litt dyrt.»

			Charlotte begynte å bekymre seg for om kostpengene de var blitt enige om, ville holde til et hotellrom, da hun kjente telefonen vibrere i lommen. Det var en tekstmelding fra Zach.

			Går det bra? Har ikke hørt noe. Er bekymret for deg.

			Nei, Zach, det går ikke bra. Hjertet mitt er knust, og jeg skal bo i en ubeboelig lærerbolig midt i Atlanterhavet for å komme meg vekk fra deg.

			Men hun skrev ikke det. Hun kunne ikke svare ham ennå. Havet var mørkere mellom øyene, og til tross for duskregnet var det vakkert. Hun trakk pusten dypt inn og kjente at litt av anspentheten forsvant. Uansett hva som ventet, måtte det være bedre enn å bo i et tomt hus omgitt av minner om Zach og ruinene av alle planene hun hadde klamret seg til. Hus, bryllup, barn …

			Corinne fortøyde den lille båten på Morwen. Det var høyvann, men det var likevel to stigetrinn opp til kanten. De lempet Charlottes bagasje opp, den store kofferten med laptop og papirer kom sist, og Corinne løftet den opp til henne fra båten. Charlotte merket at de våte brosteinene var glatte under skoene.

			«Dette er siste stopp», sa Corinne. «Jeg skal bare sikre henne ordentlig for natten, så skal jeg hjelpe deg.»

			Charlotte så på koffertene som lå stablet. «Hvor langt er det til skolen og lærerboligen?»

			«Det er for langt å slepe dem hele veien opp bakken», sa Corinne og pekte på en stor, hvit bygning like ved. «Det der er puben, Øydronningen. Eller, det er mer som en restaurant og et hotell nå. Maten er god, og de har rom i overetasjen. Kanskje du har lyst til å overnatte der i natt.»

			«Det har du nok rett i.» Charlotte stirret på puben, pent malt og med skipslanterner i vinduene. «Jeg tar et rom der, hvis du ikke har noe imot å hjelpe meg med bagasjen?»

			«Klart det», sa Corinne før hun skjøv luen bakover og tok den største kofferten. «Så kan du kanskje gå opp til skolen i morgen og gjøre lærerboligen innflyttingsklar.»

			«Kan jeg spandere noe å drikke?» sa hun og smilte til Corinne. «Kanskje jeg kan få høre hva du tenker om skolesituasjonen.»

			Som svar smilte Corinne og åpnet døren til puben med skulderen.

			Innvendig var vertshuset en blanding av gamle bjelker, originale tregulv og moderne vegger. Bordene og stolene var en blanding av gammelt og nytt, og baren så ut som om den kom fra et skip fra napoleonstiden.

			«Jøss», sa Charlotte. «Så nydelig det er her.»

			En ung kvinne med et navneskilt der det sto «Madi», satt i resepsjonen og så opp da de kom inn. «Hei, damer. Regner det igjen?»

			«Litt.» Charlotte så seg rundt. «Kan jeg få et rom for natten? Det er ikke sikkert at boligen min er klar ennå.»

			«Å, du må være den nye læreren! Hyggelig å treffe deg», sa Madi varmt. «Jeg gikk på Morwen skole. Jeg trivdes veldig godt. Hei, Corinne.»

			Charlotte smilte mekanisk tilbake. «Jeg er bare her for å hjelpe til. Men jeg er ikke sikker på om alt er klart i lærer­boligen, og det begynner å bli sent …» 

			«Det går bra, vi har god plass så tidlig på året. Dette er romprisene.»

			Madi overrakte en brosjyre. Prisene var høye, men overkommelige utenfor sesong, og kommunen ville sannsynligvis betale for én natt. Hvis ikke, var Charlotte så sliten at hun ville betale av sin egen, slunkne lomme. Hun hadde sluttet i sin forrige jobb etter at Zach forlot henne, fordi hun ikke klarte å konsentrere seg og uansett trengte en forandring. Men ni uker uten lønn og det å måtte betale huslånet mens huset ble solgt, hadde gjort at hun ikke hadde penger nok. Sparepengene, pengene de hadde satt av til bryllupet, var borte. De hadde blitt enige om at Zach skulle få mesteparten av dem mot å overdra huset til henne.

			Charlotte skjønte at hun hadde koblet ut, for nå ventet begge kvinnene på at hun skulle svare.

			«Unnskyld, jeg måtte tenke meg om. Jeg vil gjerne ha et rom. Kunne vi få noe å drikke også?»

			Både Charlotte og Corinne nøyde seg med kaffe, Charlotte en latte med mye skum, og Corinne en stor koffeinfri svart kaffe. Madi kom også med en liten tallerken med kjeks og to små kaker.

			«Jeg tenkte dette kunne være noe for deg», sa Madi til Corinne. «Kokken vår vil fornye afternoon tea-menyen. Fortell meg hva dere synes.» Hun la igjen penn og papir til hver av dem, så de kunne gi vurderinger.

			«Dette passet bra», sa Corinne før hun slukte en av kakene i ett jafs og snudde seg mot Charlotte. «Jeg ville uansett snakke med deg.»

			«Å?» mumlet Charlotte gjennom en munnfull deilig sukkerbrød fylt med nøtte- og sjokoladekrem.

			«Vår tidligere lærer, Jayne, har nettopp sluttet på skolen. Hun vil gjerne komme og snakke med deg.»

			«Det hadde vært til stor hjelp.» Charlotte nikket og strakte seg etter pennen. «Jeg gir den kaken en tier», la hun til og satte tennene i en kjeks som drysset smuler utover bordet.

			«Jayne hadde en mistanke om at de lokale myndighetene prøvde å legge ned skolen.» Corinne rynket brynene mot en kjeksbit. «Jeg tror kanskje den smaker litt for lite sitron. ­Uansett, som småbarnsmor vil jeg forsikre meg om at han får en skole å gå på.»

			Charlotte tygget i seg enda en kjeks. Chai-pepperkakene fikk også ti poeng.

			«Alle skoler må rettferdiggjøre sin eksistens, også de store», mumlet hun gjennom en munnfull.

			«Vel, øyskoler er helt avgjørende for øysamfunnene», sa Corinne og skjøv stolen litt bakover. «Vi er bare glade for at de i det hele tatt har sendt en lærer, selv om det bare er en midlertidig en. Vi trodde de lokale myndighetene hadde gitt oss opp. Jayne pensjonerte seg tidlig fordi hun måtte opereres, og de har ikke utlyst noen stilling etter henne.»

			Charlotte klarte å få frem et skjelvende smil. «Jeg kjenner ikke hele situasjonen ennå.»

			«Jayne kan forklare deg alt. Jøss, for en pepperkake! Mmm…» 

			Madi kom tilbake. «Vi har satt bagasjen din ovenpå, rom fem. Beste sjøutsikten.»

			«Takk skal du ha. Jeg må gå», sa hun til Corinne. «Jeg er glad jeg møtte deg. Vi treffes kanskje igjen?»

			Corinne lo. «Du kommer til å treffe alle heromkring.»

			APRIL 1940

			Villa de Mezareun var et innbydende fristed for de slitne reisende med alle sine esker og vesker. I hallen, det luftige og flislagte inngangspartiet, sto det stoler plassert under noen bilder og et stort speil som madame Boiteux nektet å se inn i. Hun sank ned på en av stolene og så på gulvuret.

			«Tre timer for sent», mumlet hun til Jenny. «Vi skal vel være glade for at vi i det hele tatt kom frem.»

			Jenny ble introdusert for det lokale ekteparet som passet huset mens familien var borte, og presenterte i sin tur dem for lille Adela. Marc var fortsatt blek etter reisen og sank sammen inntil moren, mens kokka trakk seg tilbake for å legge seg litt, for hun hadde også vært sjøsyk nesten hele reisen.

			Jenny utforsket huset sammen med Adela så snart hun kunne, og fant to store finstuer foran kjøkkenfløyen, som hadde spiskammer og en gammeldags vedovn ved siden av kokkas rom. Ovenpå lå to store soverom med utsikt mot havet, og bak lå et mindre rom for husholdersken, samt et bad. En trapp mellom dem førte opp til toppetasjen, hvor det var et oppholdsrom for barn, med utsikt over havet, steinene og de mange fyrtårnene som Ushant var kjent for. Ved siden av lå barnas soverom, med en seng og en sprinkelseng, og to bitte små rom, ett til Lisette og ett til Jenny, samt et lite bad og et kott.

			På sin første hele dag på øya, mens barna ble skjemt bort og dullet med av personalet på Villa de Mezareun, benyttet Jenny sjansen til å trekke en cardigan over sommerkjolen, ta på seg sandaler og gå inn til landsbyen. På kaien satte hun seg på en pullert og ventet på at båtene skulle komme tilbake fra fiske. Hun kunne se at det gikk mot lavvann, og i horisonten lå fargesterke trålere, trygt innenfor de farlige sandbankene. Tad, det bretonske navnet hun brukte på faren sin, hadde ofte fortalt henne om oppveksten på Ushant, øya der hun var født. Onkelens skip, 
St. Guillaume, kom inn, og onkel Paol gikk i land for å fortøye.

			«Jenofeve! Velkommen tilbake til øya. Er du kommet for å bli?»

			«Ja, det er jeg. Tyskerne har i det minste ikke kommet hit ennå», sa hun.

			Onkel Paol så opp mot himmelen og skjermet øynene. «Det kommer til å regne før daggry. Her», sa han og lente seg bakover mot en av metallbrønnene på dekk og hektet opp en piggvar som var nesten en meter bred. «Jeg kommer opp til dere. Kanskje legger Madame Boiteux inn en bestilling. Dette kan være en velkomstgave.»

			«Det var snilt», sa hun mens han pakket fisken inn i avispapir. «Hun kommer nok til å bestille mer fisk nå som vi skal være her hele året.»

			Paol stakk pakken under armen. «Hele året?»

			«Til tyskerne har dratt, i hvert fall.» Hun sukket. «Krigen kommer ikke til å vare så altfor lenge, eller?»

			De gikk sammen langs kaiveien, forbi rekker av små hus, alle hvite med blå skodder for å kunne sikre seg mot uværet. En mindre sidevei skrånet oppover, og det steinete underlaget fikk innslag av gress og blomster.

			Veien slynget seg mellom høye voller, i sikksakk oppover skråningen mot huset. Alle lydene fra havet svant hen i vinden.

			«Jeg håper ikke det», sa han. «De bretonske nasjonalistene argumenterer mot invasjonen og foreslår at vi overgir oss og styrer Bretagne under tyskerne, som en uavhengig stat. Men jeg tror tyskerne vil okkupere kysten for å forsvare seg mot britene.»

			«Hva kan vi gjøre?» Stien svingte rundt et hjørne, inn mellom bratte skråninger med hardføre planter og blomster som nikket mot steinene.

			«Jeg må nok støtte motstandsbevegelsen», forklarte onkelen. «Vi kan ikke gi fra oss hjemlandet vårt uten å avfyre så mye som et skudd. Å, det minner meg om at jeg har et brev med fra faren din. Vi møttes ute i kanalen, rett foran nesen på en patrulje.» Han gjorde en pause da huset ble synlig over den gjengrodde hekken, blekrosa vegger med to vindusrekker på hver side av døren, og loftsvinduer over. «Vi har satt ut et rykte om at faren din døde for et år siden. Det forklarer hvorfor du ikke lenger har svarte klær. Egentlig hjelper han britiske agenter; dette burde hindre folk i å huske at du er halvt engelsk.»

			«Hvis jeg blir spurt, sier jeg at Tad er borte. Madame vil sikkert takke deg for fisken.» Hun stakk den sammenbrettede lappen i lommen og viste vei mot åpningen i hekken som omkranset den uklipte plenen. Fra gresset gikk en trapp opp til en bred terrasse. Foran huset bredte hagen seg ut og ga en uforstyrret utsikt over havet.

			Madame Boiteux sto ved dobbeltdørene og skjermet øynene mot solen mens hun så ut mot havet.

			«Velkommen», sa hun og sendte Jenny et lite blikk som sa henne at hun var sent ute. «Gjør barna klare til middag, er du snill.»

			«Denne er fersk fra havet, for å ønske deg velkommen tilbake», sa Jenny og dro avispapiret av hodet på fisken.

			«Så sjenerøst, monsieur. For en fantastisk piggvar. Men jeg kan ikke ta imot en så verdifull gave, selv om jeg setter stor pris på den. Ta fisken ned til kokka, Jenny. Du kan dra innom onkelen din i morgen med penger for den.»

			«Takk, madame», sa Paol og trakk i det krøllete håret sitt som om det var en hattebrem.

			De to kvinnene gikk inn igjen, Jenny med den store fiskepakken i armene. «Han tror visst at tyskerne kommer til å ta seg hit også.»

			Madame nølte. «Til denne skrinne, steinete lille øya? Det tviler jeg på.»

			«Det er sant, madame», sa hun og smilte for å berolige henne.

			Kokka ble henrykt over den ferske fisken, og Jenny gikk og satte seg på en stol utenfor kjøkkendøren for å lese. Hun tok brevet hun hadde stukket ned i lommen, og åpnet det langsomt.

			Min kjære Jenofeve,

			Dette er kanskje den siste beskjeden jeg får sendt deg på en stund, for vi vet ikke når det igjen blir trygt å seile over Keltersjøen. Jeg vil be deg om noe, og jeg vil at du skal gjøre det uten å stille spørsmål. Vi sender halvsøsteren min, Augustine, for å bo på øya. Gi henne den hjelpen du kan, uten å sette deg selv i fare. Hun trenger ikke mye. Noen franc, litt mat, et rom å bo på. Hun har venner på Ushant, og hun er syerske, så du kan kanskje finne arbeid til henne. Din mor hilser og håper at du er trygg. Ødelegg dette brevet, barnet mitt. Jeg vil ikke at tyskerne skal vite noe om deg. Glem hjemstedet ditt, glem at du er britisk, og pass på arbeidsgiveren din og barna.

			Kjærlig hilsen fra din far.

			Jenny visste godt at Tad hadde to søstre. Den ene var nonne i Normandie, den andre var tante Hélène, husholdersken. Men ingen av dem het Augustine. Hva betydde det? Var denne Augustine en hemmelig agent?

